CELEX: 32022D1002
Language: mt
Date: 2022-06-21 00:00:00
Title: Deċiżjoni tal-Kunsill (UE) 2022/1002 tal-21 ta’ Ġunju 2022 dwar il-pożizzjoni li għandha tittieħed f’isem l-Unjoni Ewropea fil-laqgħa straordinarja tal-24 ta’ Ġunju 2022 tal-Konferenza tal-Karta tal-Enerġija taħt it-Trattat tal-Karta tal-Enerġija

27.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 168/80
               
            
         DEĊIŻJONI TAL-KUNSILL (UE) 2022/1002
         tal-21 ta’ Ġunju 2022
         dwar il-pożizzjoni li għandha tittieħed f’isem l-Unjoni Ewropea fil-laqgħa straordinarja tal-24 ta’ Ġunju 2022 tal-Konferenza tal-Karta tal-Enerġija taħt it-Trattat tal-Karta tal-Enerġija
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 194, flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     It-Trattat tal-Karta tal-Enerġija (“it-TKE”) ġie konkluż mill-Unjoni bid-Deċiżjoni tal-Kunsill u tal-Kummissjoni 98/181/KE, KEFA, Euratom (1) u daħal fis-seħħ fis-16 ta’ April 1998.
                  
               
                     (2)
                  
                  
                     Skont l-Artikolu 34 tat-TKE, il-Konferenza tal-Karta tal-Enerġija tiżgura li l-objettivi stabbiliti fit-TKE jintlaħqu. F’konformità mat-TKE u l-Protokolli tiegħu, hi tiffaċilita l-koordinazzjoni tal-miżuri ġenerali xierqa biex jitwettqu l-prinċipji tal-Karta tal-Enerġija.
                  
               
                     (3)
                  
                  
                     Matul il-laqgħa straordinarja tagħha tal-24 ta’ Ġunju 2022, il-Konferenza tal-Karta tal-Enerġija għandha tadotta: (a) l-emendar tar-Regoli ta’ Proċedura tal-Konferenza tal-Karta tal-Enerġija; (b) l-irtirar tal-istatus tal-Federazzjoni Russa bħala Osservatur tal-Konferenza tal-Karta tal-Enerġija; u (c) is-sospensjoni tal-applikazzjoni proviżorja tat-TKE fir-rigward tal-Belarussja u s-sospensjoni tal-Belarussja bħala Osservatur għat-TKE.
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-laqgħa straordinarja tal-Konferenza tal-Karta tal-Enerġija taħt it-Trattat tal-Karta tal-Enerġija tal-24 ta’ Ġunju 2022 fi Brussell għandha tkun din li ġejja:
            
                        (a)
                     
                     
                        li tiġi kkonfermata l-emenda proposta għar-Regola 7 tar-Regoli ta’ Proċedura;
                     
                  
                        (b)
                     
                     
                        li jiġi approvat l-irtirar tal-istatus ta’ osservatur tal-Federazzjoni Russa abbażi ta’ dik l-emenda għar-Regola 7, ġustifikata miż-żewġ raġunijiet imsemmija fiha (ksur tal-prinċipji u nuqqas ta’ konformità ma’ kwalunkwe obbligu finanzjarju);
                     
                  
                        (c)
                     
                     
                        li tiġi approvata s-sospensjoni tal-applikazzjoni proviżorja tat-Trattat tal-Karta tal-Enerġija fir-rigward tal-Belarussja, u s-sospensjoni tal-istatus ta’ osservatur tal-Belarussja.
                     
                  
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, il-21 ta’ Ġunju 2022.
            
               
                  Għall-Kunsill
               
               
                  Il-President
               
               C. BEAUNE
            
         
         
            (1)  Id-Deċiżjoni tal-Kunsill u tal-Kummissjoni 98/181/KE, KEFA, Euratom tat-23 ta’ Settembru 1997 dwar il-konklużjoni, mill-Komunitajiet Ewropej, tat-Trattat tal-Karta tal-Enerġija u l-Protokoll tal-Karta tal-Enerġija dwar l-effiċjenza enerġetika u l-aspetti ambjentali relatati (ĠU L 69, 9.3.1998, p. 1).